Manuál k databáze Atlasu rómskych komunít 2019

Cieľom tohto manuálu je ozrejmiť niektoré aspekty elektronickej databázy Atlasu rómskych komunít (ďalej len „Atlas“) 2019. Mal by slúžiť najmä ako pomôcka pre používateľov, umožniť im bezproblémovú prácu s databázou a zabrániť vzniku nejasností. Uvedené informácie sa týkajú jednotlivých častí databázy a vybraných údajov. Pri niektorých z nich je žiaduce objasniť ich význam, aby sa predišlo prípadným mylným interpretáciám.

Pre zjednodušenie lokalizácie údajov v databáze sú, za názvami zmienených premenných, v zátvorkách uvedené veľké písmená zodpovedajúce danému stĺpcu v rámci hárku.

Databáza verejnej verzie Atlasu 2019 pozostáva z **3 hárkov**:

1. **Obce**
2. **Osídlenia**
3. **Porovnanie**

# Obce

* Hárok obsahuje **vybrané údaje o** **825 obciach** zaradených do Atlasu 2019.
* Údaje v tomto hárku opisujú:

 1) **stav v rámci celej obce** vrátane osídlení, alebo,

 2**) stav iba v tzv. jadre obce** obývanom majoritnou populáciou a integrovane bývajúcimi Rómami, nezohľadňujúc k obci prislúchajúce osídlenia. Zjednodušene: jadro obce = obec mínus osídlenia. **Ak však obec nemá osídlenia, vzťahujú sa tieto údaje na celú obec**.

Pre potreby verejnej verzie Atlasu sa v niektorých prípadoch pri sledovaných údajoch používajú intervaly (za jednotlivými údajmi uvedené označenie: „intervaly“).

* **Údaje, ktoré sa vzťahujú na celú obec a jej obyvateľov, vrátane obyvateľov miestnych osídlení**:
	+ počet obyvateľov, podiel rómskych obyvateľov (intervaly), počet evidovaných osídlení (E-G),
	+ počet obyvateľov osídlení (intervaly), počet obyvateľov osídlení mimo obce (intervaly), počet obyvateľov osídlení na okraji obce (intervaly), počet obyvateľov osídlení vo vnútri obce (intervaly) (H-K),
	+ sociálne zariadenia a materské škôlky (ďalej „MŠ“) (AO-AZ),
	+ sociálno-ekonomická angažovanosť obce (BG-BH).
* **Údaje, ktoré sa vzťahujú iba na jadro obce**:
	+ nájomné byty (L),
	+ inžinierske siete - vodovod, kanalizácia, elektrina, osvetlenie, plyn (M-AA),
	+ spôsob vykurovania (AB-AD),
	+ odpadové hospodárstvo (AE-AI),
	+ environmentálna záťaž (AJ-AN),
	+ vzdialenosť zdravotníckych zariadení a iných služieb (BA-BF).

Príklad: % obydlí, ktoré majú dostupný verejný vodovod (M), vypovedá o dostupnosti vodovodu v jadre obce, pričom dostupnosť vodovodu v miestnych osídleniach tu nie je zarátaná.

## Opis vybraných údajov

### Kód obce (D)

* Oficiálny unikátny číselný kód obce, ktorý umožňuje jednoduchšiu identifikáciu, najmä pri rovnomenných obciach.

### Počet obyvateľov (E)

* Koľko obyvateľov býva v danej obci.

### Podiel rómskych obyvateľov - intervaly (F)

* Približne aké % obyvateľstva z danej obce sú Rómovia.

### Počet evidovaných osídlení (G)

* Koľko osídlení prislúcha k danej obci.

### Počet obyvateľov osídlení – intervaly (H)

* Celkový počet obyvateľov k obci prislúchajúcich osídlení.

### Počet obyvateľov osídlení mimo, na okraji a vo vnútri obce (I, J, K)

* Celkový počet obyvateľov jednotlivých typov osídlení.

### Dostupnosť verejného vodovodu (M)/kanalizácie (R)/elektrickej siete (W)/rozvodu plynu (Z)

* Udáva % obydlí jadra obce, ktoré majú dostupný daný typ inžinierskej siete. To ale neznamená, že ho aj využívajú.

### Reálne využívanie verejného vodovodu (N)/kanalizácie (S)/elektrickej siete (X)/rozvodu plynu (AA)

* Udáva % obydlí jadra obce, ktoré využívajú dostupný daný typ inžinierskej siete.
* Údaj o reálnom využívaní verejného vodovodu v obci dáva spolu s údajmi o využívaní iných zdrojov vody (vlastná studňa, verejná studňa/kohútik, neštandardný zdroj vody) 100%.
* To isté platí aj pre údaje o typoch systémov odvádzania odpadových vôd (využívanie verejnej kanalizácie + využívanie žumpy + využívanie domácej čistiarne + nevyužívanie žiadnej čistiarne = 100%).

### Spôsob vykurovania (AB-AD)

* Koľko % obydlí jadra obce využíva daný spôsob vykurovania. Súčet 3 uvedených typov sa rovná 100%.

### Odpadové hospodárstvo (AE-AI)

* Údaje o odpadovom hospodárstve, vzťahujúce sa na jadro obce a jeho obyvateľov.

### Environmentálne zaťaženie (AJ-AN)

* Údaje o prítomnosti niektorého z 5 typov environmentálnej záťaže, ktoré môžu predstavovať riziko pre bezpečnosť a zdravie ľudí, vzťahujúce sa na jadro obce a jeho obyvateľov.

### Sociálne zariadenia a materské škôlky (AO-AZ)

* Údaje o prítomnosti niektorého z 11 typov sociálnych zariadení a kapacity v miestnych MŠ, vzťahujúce sa na celú obec.

### Vzdialenosť zdravotníckych zariadení a iných služieb (BA-BF)

* Čísla udávajú vzdialenosť jednotlivých objektov od jadra obce v kilometroch.

### Sociálno-ekonomická angažovanosť obce(BG-BH)

* Údaje o sociálnych podnikoch a aktivačných prácach v obci.

# Osídlenia

* Hárok obsahuje **vybrané údaje o 1 052 osídleniach**, rozdelených podľa ich priestorovej lokalizácie vo vzťahu k jadru obce na 3 typy – vo vnútri, na okraji a mimo obce.
* **Údaje na tomto hárku sa týkajú iba osídlení.**

## Opis vybraných údajov

### Kód lokality (D)

* Kód lokality vychádzajúci zo skratky okresu a poradového čísla lokality, ktoré bolo pridelené na základe abecedného poradia obcí daného okresu.

### Typ osídlenia (E)

* Priestorová lokalizácia osídlenia vo vzťahu k jadru obce – vo vnútri, na okraji a mimo obce.

### Počet obyvateľov osídlenia - intervaly (F)

* Koľko ľudí býva v danom osídlení.
* Pre potreby verejnej verzie Atlasu sa používajú pri sledovaní počtu obyvateľov osídlenia intervaly.

### Bývanie (G-P)

* Údaje o celkovom počte obydlí v osídlení a počte jednotlivých typov obydlí.

### Prístup do osídlenia (Q-Z)

* Údaje o existencii prístupovej cesty/chodníka vedúcej do osídlenia, bariér a vzdialenosti osídlenia od obce v metroch.

### Vlastníctvo pozemkov (AA-AJ)

* Podiely pozemkov v danom osídlení, ktoré patria jednotlivým vlastníkom; ich súčet sa rovná hodnote 1.

Príklad: Ak sa „Vlastníctvo pozemkov: obec“ rovná 0,5, polovica pozemkov v osídlení patrí obci.

### Dostupnosť verejného vodovodu (AK)/kanalizácie(AP)/elektrickej siete(AU)/rozvodu plynu(AX)

* Udáva % obydlí osídlenia, ktoré majú dostupný daný typ inžinierskej siete. To ale neznamená, že ho aj využívajú.

### Reálne využívanie verejného vodovodu (AL)/kanalizácie(AQ)/elektrickej siete(AV)/rozvodu plynu(AY)

* Udáva % obydlí osídlenia, ktoré využívajú dostupný daný typ inžinierskej siete.
* Údaj o reálnom využívaní verejného vodovodu v osídlení dáva spolu s údajmi o využívaní iných zdrojov vody (vlastná studňa, verejná studňa/kohútik, neštandardný zdroj vody) 100%.
* To isté platí aj pre údaje o typoch systémov odvádzania odpadových vôd (využívanie verejnej kanalizácie + využívanie žumpy + využívanie domovej čistiarne + nevyužívanie žiadnej čistiarne = 100%).

### Spôsob vykurovania (AZ-BB)

* Koľko % obydlí osídlenia využíva daný spôsob vykurovania. Súčet 3 uvedených typov sa rovná 100%.

### Odpadové hospodárstvo (BC-BG)

* Údaje o odpadovom hospodárstve, vzťahujúce sa na osídlenie a jej obyvateľov.

### Environmentálne zaťaženie (BH-BL)

* Údaje o prítomnosti niektorého z 5 typov environmentálnej záťaže, ktoré môžu predstavovať riziko pre bezpečnosť a zdravie ľudí, vzťahujúce sa na osídlenie a jej obyvateľov.

### Vzdialenosť školských (BM-BQ), zdravotníckych zariadení a iných služieb (BZ-CE)

* Čísla udávajú vzdialenosť jednotlivých objektov od osídlenia v kilometroch.

### Zabezpečenie dopravného spojenia do škôlky či daného typu školy (BR-BV) a návštevnosť školského klubu (BW-BY)

* Údaje informujú o tom, či je pre deti z osídlenia zabezpečené dopravné spojenie do vzdelávacích inštitúcií a či deti z osídlenia chodia do školského klubu.
* Odpoveď „n/a“ znamená, že otázka zabezpečenia dopravy sa daného osídlenia netýka (pešia dostupnosť konkrétneho zariadenia, jeho nenavštevovanie,..).

# Porovnanie

* Hárok obsahuje vybrané údaje o obciach a jadrách obcí (časť obce bez osídlení) z hárku „obce“ a o osídleniach z hárku „osídlenia“.
* Jedná sa o typy údajov, ktoré boli zbierané za obce aj osídlenia a vypovedajú o ich celkovej vybavenosti – inžinierske siete, vykurovanie, odpadové hospodárstvo a vzdialenosti od zariadení a služieb. Tým pádom je **možné porovnať stav v daných oblastiach v jadre obce (časť obce bez zarátania osídlení), so stavom v miestnych osídleniach**.
* V hárku sú použité **3 farby** výplne:
	+ **modrou** sú označené údaje za jadrá obcí, t. j. za časť obce bez zarátania osídlení,
	+ **zelenou** sú označené údaje za obce, ktoré nemajú osídlenia,
	+ **červenou** sú označené jednotlivé **osídlenia**.